Nederlandse politici het ernstige vrae oor SANederlandse vlag (Foto: analogicus/Pixabay) Drie Nederlandse parlementslede het in ŉ reeks vrae aan die Nederlandse minister van buitelandse sake, Stef Blok, opnuut hul kommer uitgespreek oor aanvalle op plase en die ANC-regering se beplande grondonteiening sonder vergoeding. Dit volg nadat die Nederlandse parlement verlede jaar ŉ mosie teen grondonteiening sonder vergoeding aanvaar het. Volgens dié mosie moes minister Blok Nederland se veroordeling van hierdie beleid aan die Suid-Afrikaanse regering oordra. Die Solidariteit Beweging is die afgelope twee jaar aktief besig om regerings in Europa te versoek om meer druk op die Suid-Afrikaanse regering uit te oefen. Volgens Jaco Kleynhans, hoof van internasionale skakeling by die Solidariteit Beweging, is die 12 vrae verlede week deur twee parlementslede van die sentristiese Christen-Democratisch Appèl (CDA), Martijn van Helvert en Jaco Geurts, en die leier van die Staatkundig Gereformeerde Partij (SGP), Kees van der Staaij, aan minister Blok gerig. Verlede jaar se mosie is deur die CDA en SGP ingedien en is ook deur premier Mark Rutte se regerende party, die Volkspartij voor Vrijheid en Demokratie (VVD), sowel as die ChristenUnie, 50Plus, Forum voor Demokratie en die Partij voor de Vrijheid (PVV) ondersteun. In die vrae wat aan minister Blok gerig is, wil die drie parlementslede duidelikheid hê oor die Nederlandse regering se skakeling met pres. Ramaphosa oor plaasmoorde en grondonteiening. Hulle vra die minister ook om dit te oorweeg om plaasaanvalle by die Verenigde Nasies se Menseregteraad aan te meld. Volgens Kleynhans is daar steun vir ŉ goeie verhouding tussen Suid-Afrika en Nederland onder ŉ meerderheid van Nederlandse politici. “Tydens my ses besoeke aan Nederland die afgelope 18 maande en in gesprekke met politici oor die hele politieke spektrum heen is dit duidelik dat Nederlandse politici en sakelui graag die sterk verhouding tussen die twee lande wil voortsit en selfs verder wil uitbrei, maar dat daar ernstige kommer oor regeringsverval, korrupsie, veiligheid (insluitende plaasaanvalle) en eiendomsreg bestaan. Verskeie Nederlandse maatskappye doen sake in Suid-Afrika en oorweeg verdere uitbreiding hier, maar die beplande grondonteiening sonder vergoeding sal sulke investering in die wiele ry,” het Kleynhans bygevoeg. “Ons boodskap aan politici in twaalf lande in Europa met wie ons die afgelope tyd geskakel het, is dat ernstige druk op die Suid-Afrikaanse regering uitgeoefen moet word.” Die Solidariteit Beweging is ook besig om steun by partye in die Europese Parlement te werf in die hoop dat die Europese Unie standpunt sal inneem oor die situasie in Suid-Afrika.